Suresh 145 Views Cafe Coffee Day
Cafe Coffee Day
బెంగళూరు: భారత్‌లో కాఫీ వ్యాపారానికి బ్రాండ్‌ అంబాసిడర్‌గా నిలిచిన కేఫ్‌కాఫీడే వ్యవస్థాపకుడు విజిసిద్ధార్ధ ఆత్మహత్య నష్టాలు, కష్టాలతో ఎదురీదుతున్న కార్పొరేట్లకు కనువిప్పు కలిగించేదిగా మారింది. అంచలంచెలుగా తనను ఈ స్థాయికి చేర్చిన వ్యాపారానికి మార్కెట్‌ విలువలు పెంచలేక పోయారన్న బాధతోనే సిద్ధార్ధ ఆత్మహత్యకు పాల్పడినట్లు ఆయన సన్నిహితులు చెపుతున్నా రు. రెండునెలలక్రితం పబ్లిక్‌ లిమిటెడ్‌ కంపెనీలు నిర్వహించే టెలికాన్ఫరెన్స్‌ ఎర్నింగ్స్‌కాల్‌లో ఈ విషయాన్ని స్పష్టంగా వెల్లడించారని తెలుస్తోంది. వారంరోజుల క్రితమే ఒక చైనా కంపెనీ లక్‌ఇన్‌ అనే కంపెనీ పబ్లిక్‌ఇష్యూకు వచ్చింది. ఆ కంపెనీ కేవలం 18నెలలే ప్రారంభించారు. ఆదాయం 125 మిలియన్‌ డాలర్లు. గత ఏడాది నష్టం 250 మిలియన్లు, ఇపుడు ఆ కంపెనీ విలువ ఐదు బిలియన్‌ డాలర్లుగా మాత్రమే ఉన్నాయి. ఈ వాదనను దృష్టిలో ఉంచుకునే సిద్ధార్ధ కాఫీ వ్యాపారంలో మార్కెట్‌ విలువలు పెంచడంలో కొంత విఫలం అయ్యారన్నదే కార్పొరేట్‌ల వాదనగా ఉంది. సిద్ధార్ధ కుటుంబానికి కాఫిడే ఎంటర్‌ప్రైజెస్‌లో 53.4శాతం వాటా ఉంది. వీటిలో ఓ 75శాతం వాటాలు తాకట్టులో ఉన్నాయి. వ్యక్తిగతంగా చూస్తే సిద్ధార్ధకు కాఫిడే లో 32.75శాతం వాటా ఉంది. వీటిల్లో కూడా 70శాతం వాటాలు తాకట్టులోనే ఉన్నాయి. ఈ క్రమంలోనే సిద్ధార్ధ మే 3వ తేదీ నాటికి మైండ్‌ట్రీ ఐటి సంస్థలో ఉన్న వాటాలను విక్ర యించి వీటిని క్లియర్‌ చేసుకోవాలని భావించిన ట్లు సమాచారం. మొత్తం చెల్లింపులు పోను చేతిలోకి రూ.2100 కోట్ల నగదు వచ్చింది. వీటిపై సిద్ధార్ధ మాట్లాడుతూ తనకు వ్యక్తిగతంగా ఉన్న 600 కోట్ల అప్పును, సిడిఇ రుణాలను ఈ సొమ్ముతో తీర్చేసినట్లు గతమే 24వ తేదీ కాన్ఫరెన్స్‌కాల్‌లో కూడా వెల్లడించారని సమా చారం. మైండ్‌ట్రీలో వ్యక్తిగత హోదాలో మాత్రమే 3.33 శాతం వాటాలు కొనసాగిస్తున్నట్లు ఆయన బహిరంగంగానే వెల్లడించారు. ఇక మార్చినాటికి కాఫిడేలో ప్రమోటర్ల వాటా విలువ లు రూ.3500 కోట్లుగా ఉంది. ఈ విలువ జూన్‌లో మైండ్‌ట్రీ వాటాలు అమ్మకం పూర్త య్యాక రూ.2600 కోట్లకు చేరింది. మైండ్‌ట్రీలో వాటాల విక్రయాన్ని ప్రకటించడంతో షేరు ధరలు రూ.309కి చేరింది. కానీ తర్వాత షేర్లు క్రమేపీ దిగజారుతూ వచ్చాయి. తాకట్టులోని 70శాతం వాటాల విలువలు కూడా క్షీణిస్తూ వచ్చాయి. ఫలితంగా తాకట్టు ఆస్తి విలువను సమానం చేయడంకోసం అదనపు షేర్లు లేదా ఇతర ఆస్తులు చూపించాల్సి వచ్చింది. దీనితో సిద్ధార్ధపై ఒత్తిడి పెరిగిపోయింది. మైండ్‌ట్రీలో వాటాలు విక్రయించినా కాఫీడే అప్పుల్లో మెరుగుపడలేదు. ఉన్న కంపెనీ అమ్మినా అప్పులు పెద్దగా తీరకపోవడం ఆయన్ను విపరీ తంగా బాధించి ఒత్తిడిని పెంచిందని సమాచా రం. ఈనెల 3వ తేదీ మేబాయంక్‌ కిమ్‌ ఇంజ్‌బ్రోకరేజీ సంస్థ లెక్కలను చూస్తే గత ఏడాది మార్చినాటికి కాఫీడేకు 2323 కోట్లు అప్పు ఉంది. ఈ ఏడాది మార్చినాటికి 4068 కోట్లకు పెరిగింది. సిడిఇ పబ్లిక్‌ ఆఫర్‌తో 2015లో రూ.1000 కోట్లు సమీకరించింది. ఇక రుణానికి ఈక్విటీ నిష్పత్తిని 1.7 రెట్లుగా చూపిస్తే అది కూడా ఇపుడు సిద్ధార్ధకు భారంగా పరిణమించింది. ఈ ఏడాదిలో ఈ మొత్తం 2.6 రెట్లకు పెరిగిపోయింది. కంపెనీ ఆస్తులు అమ్మినా అప్పులు తీరే పరిస్థితి లేకపోవడంతో ఆత్మహత్యకు ఒకరోజు ముందే దేశంలోని అతిపెద్ద బ్యాంకర్లలో ఒకరివద్దకు రూ.1600 కోట్ల అప్పు కోసం వెళ్లారు. అది మంజూరయి ఉంటే సిద్ధార్ధ కష్టాలన్నీ తొలగిపోయేవని చెపుతున్నారు. ఇక కాఫీడే ఎంటర్‌ప్రైజెస్‌కు కాఫీతోపాటు ఇతర వ్యాపారాలున్నాయి. సికల్‌ లాజిస్టిక్స్‌, కాఫిడే నేచురల్‌ రీసోర్స్‌ ప్రైవేట్‌ లిమిటెడ్‌ ఆర్థిక సేవల కంపెనీ, టాంగ్లిన్‌ డెవలప్‌మెంట్‌ రియాల్టీ సంస్థ, కాఫీడే గ్లోబల్‌ కాఫీరిటైల్‌ సంస్థ, కాఫీడే హోటల్స్‌ అండ్‌ రిసార్టులు ఆతిధ్యరంగంలోను, కాఫీడే ట్రేడింగ్‌ పెట్టుబడుల సంస్థలు కూడా ఉన్నాయి. ఇపుడు వాటన్నింటికీ సిద్ధార్ధ్‌ ఆత్మహత్యతో కొత్త నాధుణ్ణి ఎంపిక చేయాల్సిన బాధ్యత ప్రస్తుత డైరెక్టర్ల బోర్డుపై ఉంది. కాఫీడే వ్యవస్థాపకుడు మృతి చెందడంతో ఆ షేర్లు ఈ రోజు కూడా 20శాతం దిగజారి నడుస్తున్నట్లు తెలుస్తోంది. ముందురోజు 20శాతం దిగజారిన కంపెనీ షేర్లు రెండోరోజు సైతం 20శాతం దిగజారినట్లు మార్కెట్‌ గణాంకాలు స్పష్టం చేస్తున్నాయి.